**САЛ, САЛДЫ, САЛЛЫ**

Башҡортостанда һәм беҙгә күрше территорияларҙа *сал* тамырынан яһалған географик атамалар таралған. Был исемдәр тел һәм тарих күҙлегенән ғәйәт ҙур ҡыҙыҡһыныу тыуҙыра. Бына уларҙың бер нисәһе: Нуриман районында *Салдыбаш* йылғаһы (ҡайһы бер һүҙлектәргә, яңылыш булһа кәрәк, Һалдыбаш формаһында индерелгән) – Ҡариҙелдең һул ҡушылдығы; Екатеринбург өлкәһендә – *Салды* (русса яҙылышы һәм әйтелеше – *Салда*) исемле ике йылға. (Шул йылғаларҙың береһендә Үрге һәм Түбәнге Салды ҡалалары урынлашҡан.) Был исемдәрҙең тамырында – боронғо *сал* һүҙе. Әүәлге заманда, болғар дәүерендә, башҡорт телендә ул һүҙ “таш” тигән мәғәнәлә ҡулланылған булырға тейеш. Сыуаш телендә, мәҫәлән, хәҙер ҙә *чул* “таш” тигәнде белдерә. Башҡорт һәм сыуаш телдәре араһындағы фонетик йәнәшәлектәрҙе иҫәпкә алғанда, (*с* һәм ч өндәренең сиратлашыуы, беренсе ижектә башҡорт телендәге а һуҙынҡыһының сыуашса у булып килеүе) *сал* һәм *чул* һүҙҙәрен бер үк тамырҙан тип иҫәпләргә мөмкин. Ә инде *Салды* тигәндә -*ды* – башҡорт теленең көнсығыш диалекты ялғауы. (Бүтән диалекттарҙа һәм әҙәби телдә Саллы булыр ине). Башҡортса Салды (һәм, әлбәттә, Саллы) атамаларын, тимәк, “ташлы” тип аңларға кәрәк. *Салҡаҡ* тигән ауыл исеме составында ла (Борай районы) “таш” мәғәнәһендәге шул сал һүҙе күҙәтелә.

*Сал* тамырынан яһалған атамаларға йәнә бер нисә миҫал: Миәкә районында Салсыҡ исемле йылғасыҡ, Ҡариҙел районында Иҫке Аҡбүләк ауылы янында Сальевка тигән рус ауылдары бар. Унда ла исемдең тамырын *сал* тип ҡарарға була. Русса Сальевка башҡорт телендәге Сал уя тигәндән алынған, тип фараз итергә була.

 *Саллы* (“ташлы”) тибындағы атамаларҙың йәнә береһе – күрше Татарстан Республикаһында (элекке Өфө губернаһының Минзәлә өйәҙе территорияһында) Саллы һәм Яр Саллы (татарсаһы Чаллы, Яр Чаллы) ҡалаһының исеме. Ҡала исеме үҙенең килеп сығышы менән Саллы йылғаһының исеменә барып тоташа. Әйткәндәй, Татарстанда Саллы тигән унға яҡын эреле-ваҡлы йылғалар бар. Уларҙың этимологияһын топонимистар шул уҡ “таш” мәғәнәһендәге *сал* йәки *чал* һүҙенә бәйләп аңлаталар.

 Башҡортса сал тамырынан яһалған атамалар рәтендә тағы ла ошондай исемдәрҙе күрһәтә алабыҙ: Ростов өлкәһендә Сал йылғаһы һәм Сал далаһы. Илдең бүтән региондарында ла *салды, саллы* тамырынан яһалған исемдәр осрай. Шулар араһында түбәндәге бер нисә исем, ысынлап та, “ташлы” мәғәнәһен белдерә. Улар: Горький өлкәһенең Лукояновский районында Салдаман, Салдо-Майдан, Киров өлкәһенең Яран районында Салобеляк тигән ауыл атамалары. Әлеге “таш”, “ташлы” мәғәнәһендәге *сал, салды, саллы* тамырынан яһалған гидронимдарҙа һәм топонимдарҙа башҡорт теленең спецификаһы һаҡланып ҡала. Был хәл Сал далаһына, Сал йәки, әйтәйек, Ҡырымдағы Салғыр йылғалары буйҙарына ҡайһылыр дәүерҙәрҙә теге йәки был башҡорт ырыу-ҡәбилә төркөмдәре барып сыҡҡандыр һәм шунда йәшәгәндер, тип фараз итергә нигеҙ бирә.

 Салды һәм Саллы, тимәк, хәҙерге телдә туранан-тура “ташлы” мәғәнәһен белдерә, һәм сал һүҙе ғәҙәттә ташлы урындарҙы билдәләр өсөн ҡулланыла (ташлы йылғалар, ташлы ярҙар, ташлы ҡыр, ташлы ерҙәр була). Башҡорт халыҡ ижадында урын алған *Атайсал* тигән исем составында ла шул уҡ *сал* тамыр һүҙ булып килә. Бында уның мәғәнәһе тағы ла киңерәк, сөнки атайсал ул – атайҙар тупрағы, атай-олатайҙар ере. Шуның өсөн дә “Сибай” тигән тарихи йырыбыҙҙа:

Атайсалға ҡайтып, кантон булһам,

Ирешер инем, Фатимам, моратҡа, -

тип йырлана.

**Рәшит Шәкүр *“Исемдәрҙә – ил тарихы”.***